Egpaar gebrand, vermoorArgieffoto: SAPD/Facebook Lt.kol. Lungelo Dlamini, woordvoerder van die polisie, het aan Maroela Media gesê die man en vrou, onderskeidelik 71 en 73 jaar oud, is deur hul huishulp gevind. Die huishulp het glo omstreeks 15:00 by die huis aangekom en onraad gemerk omdat dit baie stil was. Sy het die egpaar se seun gebel voordat sy na die motorhuis is waar sy die liggame aangetref het. Dlamini het gesê die egpaar se hande en voete is met draad vasgebind en daar was brandmerke op hul liggame. Dit is nie duidelik waarmee hulle gebrand is nie, het hy gesê. Daar was ook ŉ plastieksak oor die vrou se kop getrek. “Daar was nie ooglopende beserings aan hul liggame wat aandui hoe hulle doodgemaak is nie. Die polisie wag op die uitslae van ŉ nadoodse ondersoek om die oorsaak van dood te bevestig,” het hy gesê. Volgens Dlamini was die huis omgekeer en wil dit voorkom asof die rowers items gesoek het om te steel, maar die polisie kan nie in dié stadium spesifieke vermiste items bevestig nie. ŉ Saak van moord en huisbraak word ondersoek. Niemand is nog in verband met die voorval in hegtenis geneem nie. Dlamini wou nie die name van die slagoffers bekendmaak nie omdat hy nie seker is of al hul naasbestaandes al van hul dood ingelig is nie.